Professorat internacional del programa Eramus + visita Sagunt per a conèixer els treballs realitzats en la Via del Pòrtic
31 d’octubre 2019

![Imagen 1](/media/f0fcaz45/27_maq_visita-erasmus-via-portic-12.jpg)![Imagen 2](/media/izpfkykg/27_maq_visita-erasmus-via-portic-5.jpg)

Un total de 30 professors i professores d'universitats europees i asiàtiques han visitat l'espai museístic de la Via del Pòrtic per a conéixer el treball realitzat en la recuperació de les restes de la plaça Antiga Moreria dins del projecte Nexus. Este professorat és especialista en estudis de georadar i modelització tridimensional i acudix a Sagunt amb motiu d'un intercanvi entre universitats d'Europa i Àsia. L'objecte d’este intercanvi és mostrar els treballs realitzats en la Via del Pòrtic i durarà una setmana en la qual s'enfocaran en el monitoratge i documentació del patrimoni cultural.

L'alcalde de Sagunt, Darío Moreno, i la delegada de Turisme, Natalia Antonino, han rebut en el museu de la Via del Pòrtic este grup que ha assistit acompanyat del responsable del projecte, Luis Ángel Ruiz. A la recepció també han assistit l'enginyer en Geodèsia, Cartografia i SIG del departament d'Enginyeria Cartogràfica, Geodèsia i Fotogrametria de la Universitat Politècnica de València, Fernando Francisco Buchón, i l'arqueòleg dels espais i coordinació del projecte, José Manuel Melchor.​

 ![](/media/auzpvtdc/27_c_visita-erasmus-via-portic-17.jpg)

Darío Moreno ha agraït la participació de tots en este projecte, a més de la col·laboració de Luis Ángel «**al qual agraïsc que haja pensat en Sagunt i en els seus monuments**». Durant la visita, ha parlat de les característiques de la Via del Portic, de la posterior visita a la Domus dels Peixos i de com, en general, «**la gent coneix Sagunt pel seu Castell o pel Teatre Romà, però tenim molt més patrimoni**». D'altra banda, «**des del punt de vista del govern local, pensem que és molt important que l'administració pública treballe juntament amb les universitats públiques i la participació d'elles en projectes de col·laboració com este, ja que és una gran oportunitat per a donar-nos a conéixer a través de visites culturals i mostrar-vos quina és la nostra ciutat, quin és el nostre patrimoni i la nostra història**».

Natalia Antonino, per part seua, ha donat la benvinguda a tots i totes i ha assegurat que és «**un orgull que persones d'altres ciutats visiten el nostre municipi i l'important de tot això és veure com s'interessen pel patrimoni i per la cultura de la nostra ciutat, ja que Sagunt és un referent en qüestió de producte cultural**». A més, els ha desitjat que tinguen «**temps suficient per a visitar la ciutat i que repetiu esta experiència**».

Nexus (Nodes of Excellence in South Eastern Asian Universities through Spatial Data) és un projecte del programa Erasmus+ Capacity Building for Higher Education (CBHE) l'objectiu del qual és crear capacitats d'educació superior i investigació en l'àmbit de la teledetecció i els sistemes d'informació geogràfica en universitats del sud-est asiàtic.

El projecte consta de cinc socis europeus de les universitats Vrije Universiteit Brussel de Bèlgica; Warsaw Univesity of Life Sciences de Polònia; Universidade de Lisboa a Portugal; The Glasgow Caledonian University del Regne Unit; i sis socis asiàtics de les universitats de King Mongkut’s University of Technology Thonburi de Tailàndia; Prince of Songkla University Phuket Campus de Tailàndia; Royal University of Phnom Penh i Royal University of Agriculture de Cambodja; i Mandalay Technological University i Yezin Agricultural University de Myanmar.

Els objectius específics del projecte són, entre d’altres, millorar les seues capacitats d'investigació en aspectes d'interés regional, incloent la documentació del patrimoni cultural i arquitectònic; implementar cursos de formació en investigació aplicada o crear una xarxa d'innovació i teledetecció entre universitat, empreses i administració.​

![](/media/clrnixal/27_c_via_portic.jpg)​  

*   [](http://www.facebook.com/sharer.php?u=https://aytosagunto.es/va/actualitat/professorat-internacional-del-programa-eramus-visita-sagunt-per-a-coneixer-els-treballs-realitzats-en-la-via-del-portic/ "Facebook")
*   [](http://twitter.com/share?url=https://aytosagunto.es/va/actualitat/professorat-internacional-del-programa-eramus-visita-sagunt-per-a-coneixer-els-treballs-realitzats-en-la-via-del-portic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/professorat-internacional-del-programa-eramus-visita-sagunt-per-a-coneixer-els-treballs-realitzats-en-la-via-del-portic/ "Linked In")
*   [](mailto:?body=https://aytosagunto.es/va/actualitat/professorat-internacional-del-programa-eramus-visita-sagunt-per-a-coneixer-els-treballs-realitzats-en-la-via-del-portic/)